U19-herrerne blev testet mod Frankrig | Håndbold.dk
U19-herrerne blev testet mod Frankrig /
08. jan 2019Kl. 12:13
Det danske U19-landshold har i den forgangne weekend været i aktion i Vamdrup og Odense, hvor det blev til et nederlag og et uafgjort resultat i to opgør mod Frankrigs U19-herrer.
Mellem jul og nytår deltog U19-truppen ved Sparekassen Cup i tyske Merzig, men allerede den 3. januar var Simon Sørensens udvalgte atter samlet igen. Denne gang til fem dages samling i Kolding, hvor de danske drenge fik besøg fra Frankrig. Her blev det til to træningskampe mod de franske gæster i henholdsvis Arena Syd i Vamdrup og i Sparekassen Fyn Arena i Odense.
Kampene endte således ud:
5/1 Danmark – Frankrig 27-31 (17-17)
6/1 Danmark – Frankrig 29-29 (16-12)
Dagen derpå efter sidste samlingsdag i denne omgang kan U19-landstræneren kigge tilbage på nogle udbytterige dage:
”Jeg har – sammen med resten af ledergruppen – nu fået det umiddelbare overblik over, hvad denne årgang rummer lige nu. Med samlingen i Tyskland og senest i Kolding har vi set 40 spillere i aktion, der har efterladt et meget positivt indtryk hos mig. Jeg har fået et klart indblik i truppens og årgangens potentiale, men jeg kan også se, hvilke ting vi skal arbejde med. Der er derfor grund til optimisme, men vi skal også have arbejdstøjet på. Nu skal vi hjælpe drengene, således at vi i samlet flok kan løfte opgaverne fremadrettet. Vi skal ikke stille os tilfredse, men hele tiden skubbe til drengenes fysiske og tekniske kunnen,” fortæller U19-landstræner Simon Sørensen.
Søndagens kamp i Sparekassen Arena Fyn var noget særligt sammenlignet med andre ungdomslandskampe. U19-herrernes opgør blevet spillet lige før A-landsholdets kamp mod Ungarn. Derudover blev kampen også vist på nationalt TV, hvor hele 74.000 tv-seere fulgte U19-landsholdets 2. halvleg mod franskmændene.
”Det var uden tvivl en stor oplevelse for drengene. Jeg var lidt ked af, at jeg ikke kunne give alle spilletid, men sådan var fordelingen nu engang. Det er en rigtig fin læring for spillerne, der kun vil møde mere opmærksomhed, hvis de nærmer sig A-landsholdet eller deltager ved internationale turneringer. Det skal selvfølgelig ikke fylde for meget op til og under en kamp, men det giver da helt sikkert noget ekstra til spillerne. Det var flot af TV 2, og jeg kan kun håbe, at flere ungdomslandskampe får den opmærksomhed fremover,” siger Simon Sørensen.
U19-truppen samles næste gang i april, hvor der blandt andet venter tre kampe i Ungarn.